*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par atbilstības novērtēšanas institūciju novērtēšanu, akreditāciju un uzraudzību**

*Izdoti saskaņā ar likuma “Par atbilstības novērtēšanu” 13.panta pirmo daļu*

*un Vides aizsardzības likuma 39.panta ceturto daļu*

**1. Vispārīgie jautājumi**

1. Noteikumi nosaka:

1.1. jomas, kurās nacionālā akreditācijas institūcija valsts aģentūra “Latvijas Nacionālais akreditācijas birojs” (turpmāk – aģentūra) novērtē, akreditē un uzrauga atbilstības novērtēšanas institūcijas;

1.2. kārtību, kādā aģentūra organizē atbilstības novērtēšanas institūciju novērtēšanu, akreditāciju un uzraudzību, tajā skaitā vides verificētāju akreditāciju un to darbības uzraudzību;

1.3. akreditācijas komisijas sastāvu, kompetenci un lēmumu pieņemšanas kārtību;

1.4. akreditēto atbilstības novērtēšanas institūciju sarakstā iekļaujamo informāciju;

1.5. akreditācijas zīmes paraugu;

1.6. kārtību, kādā izveido un uztur vides verificētāju reģistru.

2. Aģentūra novērtē, akreditē un uzrauga atbilstības novērtēšanas institūcijas (turpmāk – institūcijas), kas darbojas šādās jomās:

2.1. inspicēšana;

2.2. pārvaldības sistēmu sertificēšana;

2.3. personu sertificēšana;

2.4. testēšana un kalibrēšana;

2.5. medicīnas laboratoriskie izmeklējumi;

2.6. produktu sertificēšana;

2.7. vides verificēšana;

2.8. prasmes pārbaužu organizēšana;

2.9. validēšana un verificēšana.

3. Aģentūra, šo noteikumu 2.punktā minētajās jomās darbojošās institūcijas novērtē, akreditē un uzrauga:

3.1 reglamentētajā sfērā saskaņā ar Eiropas Parlamenta un Padomes 2008. gada 9. jūlija Regulu (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk - Regula 765/2008) un normatīvajiem aktiem par atbilstības novērtēšanu;

3.2. nereglamentētajā sfērā saskaņā ar Regulu 765/2008.

**2. Kārtība, kādā aģentūra organizē atbilstības novērtēšanas institūciju novērtēšanu, akreditāciju un uzraudzību**

4. Aģentūra novērtēšanas procesu un akreditēto institūciju uzraudzību organizē atbilstoši aģentūras izstrādātai metodikai un procedūrām (turpmāk – aģentūras procedūras), kas publicētas aģentūras tīmekļa vietnē un izstrādātas saskaņā ar Regulas 765/2008 prasībām.

5. Novērtēšanas, akreditācijas un uzraudzības ietvaros, institūcijas aģentūrai iesniedz dokumentus, kas reglamentētajā sfērā apliecina institūcijas atbilstību Regulas 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā atbilstību Regulas 765/2008 noteiktajām prasībām.

6. Institūciju novērtēšanu veic aģentūras izveidota novērtēšanas grupa, kuras sastāvā tiek iekļauti aģentūras vadošie vērtētāji, tehniskie eksperti vai tehniskie vērtētāji ar atbilstošu kompetenci attiecīgajā jomā, ja dalība institūcijas novērtēšanas procesā nerada interešu konfliktu.

7. Aģentūra, šo noteikumu 2.punktā minētās jomās darbojošās institūcijas novērtēšanas, akreditācijas un uzraudzības procesā piesaista tehniskos ekspertus un tehniskos vērtētāju, kas:

7.1. izskata institūciju iesniegtos dokumentus;

7.2. reglamentētajā sfērā novērtē institūcijas atbilstību Regulas 765/2008 un normatīvajos aktos par atbilstības novērtēšanu noteiktajām prasībām;

7.3. nereglamentētajā sfērā institūcijas atbilstību Regulas 765/2008 noteiktajām prasībām;

7.4. sagatavo un iesniedz vērtējumu par institūcijas atbilstību šo noteikumu prasībām;

7.5. sūdzību izskatīšanas gadījumos pēc aģentūras pieprasījuma sniedz aģentūrai informāciju par novērtēto institūciju.

8. Aģentūra savā tīmekļa vietnē izveido un uztur akreditēto institūciju sarakstu un vides verificētu reģistru, kurā norāda šādu informāciju:

8.1. institūcijas akreditācijas numurs;

8.2. institūcijas nosaukums, juridiskā adrese un faktiskās darbības vietas adrese;

8.3. institūcijas aktuālā akreditācijas sfēra;

8.4. akreditācijas termiņš;

8.5. akreditācijas apturēšanas termiņš.

**2.1. Akreditācijas pieteikuma iesniegšanas kārtība**

9. Lai saņemtu akreditāciju vai veiktu izmaiņas akreditētajā sfērā, institūcija iesniedz aģentūrā iesniegumu un visus novērtēšanai nepieciešamos šo noteikumu 5.punktā minētos dokumentus.

10. Ja institūcija nav iesniegusi visu šo noteikumu 9.punktā nepieciešamo informāciju, aģentūra lūdz institūcijai iesniegt trūkstošo informāciju, norādot termiņu dokumentu iesniegšanai.

11. Iesniedzot aģentūrā šo noteikumu 9.punktā minēto iesniegumu un tam pievienotos dokumentus papīra formā, institūcija tos iesniedz arī elektroniskā datu nesējā.

12. Pēc pilnīgas šo noteikumu 9.punktā minētās informācijas saņemšanas, attiecībā uz sākotnējo akreditāciju, aģentūra ar institūciju slēdz līgumu par akreditācijas procesu.

13. Aģentūra neuzsāk institūciju novērtēšanas procesu, ja izpildās kāds no zemāk minētajiem apstākļiem:

13.1. institūcija nav iesniegusi šo noteikumu 10.punktā minēto informāciju aģentūras noteiktajā termiņā;

13.2. institūcija nav veikusi samaksu par attiecīgo novērtēšanas procedūru.

**2.2. Institūciju novērtēšanas kārtība**

14. Aģentūra informē attiecīgo institūciju par novērtēšanas plānu un šo noteikumā 6.punktā minēto novērtēšanas grupas sastāvu. Institūcija triju darbdienu laikā var izteikt noraidījumu tehniskajiem ekspertiem vai tehniskajiem vērtētājiem, iesniedzot aģentūrā pamatotu iesniegumu, norādot katra noraidītā eksperta vai tehniskā vērtētāja noraidījuma iemeslus. Aģentūra izvērtē institūcijas sniegto informāciju, un nepieciešamības gadījumā apstiprina citus ekspertus vai tehniskos vērtētājus.

15. Šo noteikumu 6.punktā noteiktā novērtēšanas grupa institūcijas novērtēšanu veic saskaņā ar šo noteikumu 14. punktā noteikto novērtēšanas plānu.

16. Aģentūra veic institūcijas novērtēšanu ārpus šo noteikumu 14.punktā minētā novērtēšanas plāna šādos gadījumos:

16.1. tās rīcībā ir informācija par neatbilstībām akreditētas institūcijas darbībā. Šādā gadījumā aģentūrai vizīte nav iepriekš jāsaskaņo ar institūciju un aģentūra pēc nepieciešamības var pieaicināt tirgus uzraudzības iestādes pārstāvi;

16.2. institūcija ir izteikusi lūgumu veikt izmaiņas tās akreditācijas sfērā;

16.3. institūcija ir informējusi par izmaiņām tās darbībā, kas reglamentētajā sfērā var ietekmēt tās atbilstību Regulas 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā tās atbilstību Regulas 765/2008 noteiktajām prasībām un, ja to ietekmi uz akreditācijas statusu nav iespējams novērtēt neapmeklējot institūciju;

16.4. institūcija ir informējusi aģentūru par izmaiņām tās akreditācijas sfērā iekļautajās metodēs vai procedūrās;

16.5. citos gadījumos, kad nepieciešams apmeklēt institūciju, lai pārliecinātos par tās atbilstību reglamentētajā sfērā Regulas 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā Regulas 765/2008 noteiktajām prasībām.

17. Šo noteikumu 6.punktā minētā novērtēšanas grupa izvērtē institūcijas iesniegumu un tam pievienotos dokumentus, apmeklē institūciju tās darbības vietās, novērtē institūcijas veikto praktisko darbību, sagatavo novērtēšanas pārskatu un ziņo akreditācijas komisijai par institūcijas atbilstību Regulas 765/2008 un normatīvajos aktos par atbilstības novērtēšanu noteiktajām prasībām reglamentētajā sfērā vai atbilstību Regulas 765/2008 noteiktajām prasībām nereglamentētajā sfērā. Aģentūrai ir tiesības neapmeklēt institūciju tās darbības vietās, ja izmaiņas akreditācijas sfērā neietekmē institūcijas spēju veikt atbilstības novērtēšanas darbības.

**2.3. Akreditēto institūciju darbības uzraudzības kārtība**

18. Aģentūra, piešķirot institūcijai akreditāciju sagatavo akreditācijas apliecību un tās pielikumu, izstrādā novērtēšanas programmu visam akreditācijas ciklam. Akreditācijas cikla ietvaros reglamentētajā sfērā aģentūra novērtē institūcijas atbilstību Regulas 765/2008 un normatīvajos aktos par atbilstības novērtēšanu noteiktajām prasībām vai nereglamentētajā atbilstību Regulas 765/2008 noteiktajām prasībām visās darbības vietās un visā akreditācijas sfērā.

19. Institūcijas akreditācijas sfēras, atrašanās vietu, personāla vai citu izmaiņu gadījumā, kas reglamentētajā sfērā var ietekmēt institūcijas atbilstību Regulas 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā institūcijas atbilstību Regulas 765/2008 noteiktajām prasībām, aģentūra veic nepieciešamās izmaiņas šo noteikumu 18.punktā noteiktajā novērtēšanas programmā.

20. Aģentūra uzrauga akreditēto institūciju darbību, ne retāk kā vienu reizi gadā, veicot plānotas uzraudzības darbības ievērojot šo noteikumu 14., 15. un 17. punktu un 18. punktā minēto novērtēšanas programmu.

21. Institūcija pēc aģentūras pieprasījuma, aģentūras noteiktajā termiņā, iesniedz visus uzraudzībai nepieciešamos šo noteikumu 5.punktā minētos dokumentus, nodrošinot iespēju veikt novērtēšanu institūcijas darbības vietās un novērot institūcijas veikto praktisko darbību klātienē.

22. Ja akreditēta sertificēšanas institūcija pārtrauc akreditētu pakalpojumu sniegšanu, tā rakstveidā informē visas personas vai komersantus, kurām tā izsniegusi sertifikātu, un ja iespējams nodod sertifikācijas lietas tai akreditētai sertificēšanas institūcijai, kurā sertificētā persona vai komersants nolēmis pārreģistrēties.

23. Jaunā akreditētā sertificēšanas institūcija izsniedz sertificētajai personai vai komersantam atbilstošu sertifikātu, par sertifikāta derīguma termiņu norādot sertificētajai personai vai komersantam iepriekš izsniegtajā sertifikātā norādīto sertifikāta darbības sākuma un beigu termiņu.

24. Sertificēšanas institūcijas, kura pārtraukusi akreditēto pakalpojumu sniegšanu, izsniegtais sertifikāts ir spēkā līdz dienai, kad sertificētā persona vai komersants saņem jaunās akreditētās sertificēšanas institūcijas izsniegto sertifikātu, bet ne ilgāk kā trīs mēnešus no dienas, kad saņemta informācija, no sertificēšanas institūcijas, ka tā pārtrauc akreditētu pakalpojumu sniegšanu.

25. Šo noteikumu 22.-24. punktā minētā kārtība nav attiecināma uz tām akreditētām sertificēšanas institūcijām, kurām prasības attiecībā uz sertificēto personu lietu nodošanu noteiktas attiecīgās nozares reglamentējošajos normatīvajos aktos.

**3. Akreditācijas komisijas sastāvs, kompetence un lēmumu pieņemšanas kārtība**

26. Akreditācijas komisijas sastāvā iekļauj komisijas priekšsēdētāju ar kompetenci vērtējamā jomā un aģentūras vadošo vērtētāju, kurš nav īstenojis attiecīgās institūcijas novērtēšanas procesu.

27. Akreditācijas komisija akreditācijas lēmuma pieņemšanas procesā var pieaicināt institūciju, par kuras novērtēšanas rezultātiem tiek pieņemts lēmums, novērtēšanas procesā iesaistītos tehniskos ekspertus un tehniskos vērtētājus, kā arī neatkarīgus ekspertus, kuri piedalās komisijas darbā ar padomdevēja tiesībām.

28. Akreditācijas komisija:

28.1. izskata institūcijas novērtēšanas dokumentus;

28.2. iepazīstas ar vadošā vērtētāja ziņojumu par institūcijas novērtēšanas gaitu;

28.3. izvērtē vadošā vērtētāja rekomendācijas pamatotību.

29. Pamatojoties uz novērtēšanas rezultātiem aģentūra:

29.1. piešķir vai saglabā akreditāciju reglamentētajā sfērā, ja institūcija atbilst Regulā 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā, ja institūcija atbilst Regulā 765/2008 noteiktajām prasībām;

29.2. nepiešķir akreditāciju reglamentētajā sfērā, ja institūcija neatbilst Regulā 765/2008 un normatīvajos aktos par atbilstības novērtēšanu noteiktajām prasībām vai nereglamentētajā sfērā, ja institūcija neatbilst Regulā 765/2008 noteiktajām prasībām;

29.3. sašaurina akreditācijas sfēru, ja institūcija ir izteikusi šādu lūgumu.

30. Ja institūcija novērtēšanas procesā nav iesniegusi šo noteikumu 5.punktā minētos dokumentus, vai tā neievēro akreditācijas noteikumus tādā mērā, ka akreditācijas komisijai nav iespējams veikt tās novērtēšanu un pieņemt lēmumu par institūcijas akreditāciju, akreditācijas komisija pieņem lēmumu par akreditācijas procesa izbeigšanu. Akreditācijas process arī tiek izbeigts, ja aģentūras rīcībā ir pārbaudāmi pierādījumi par institūcijas veiktām krāpnieciskām darbībām, nepatiesas informācijas sniegšanu vai informācijas slēpšanu, kas saistīts ar akreditācijas statusu.

31.Aģentūra, pēc lēmuma spēkā stāšanās, savā tīmekļa vietnē publicē informāciju, atbilstoši šo noteikumu 8.punktā noteiktajam.

32. Akreditācijas zīmes paraugs, ko lieto institūcijas ir noteikts šo noteikumu pielikumā.

**4. Noslēguma jautājumi**

33. Institūcijas, kas akreditētas atbilstoši Ministru kabineta 2008. gada 16. decembra noteikumiem Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" atbilst šo noteikumu prasībām.

34. Prasība attiecībā uz akreditācijas zīmes lietošanu saskaņā ar šiem noteikumiem stājas spēkā 2020.gada 1.jūnijā, līdz šim datumam piemēro Ministru kabineta 2008. gada 16. decembra noteikumos Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" noteiktās prasības attiecībā uz akreditācijas zīmes lietošanu.

35. Noteikumi stājas spēkā 2020. gada 1. janvārī.

Ministru prezidents Arturs Krišjānis Kariņš

ekonomikas ministrs Ralfs Nemiro

Iesniedzējs:

ekonomikas ministrs Ralfs Nemiro

Vīza:

Valsts sekretārs Ēriks Eglītis